|  |
| --- |
| LOGO ZAVOD CELJEIzpostava RAVNE NA KOROŠKEM ***Trg 67, 2391 Prevalje***  Tel. 030 481 323  E-pošta: *barbara.kralj@ce.kgzs.si* |

Prevalje, 6.5.2024

**Identifikacija in registracija prašičev**

**S 1. majem 2024 je pričel veljati nov sistem identifikacije in registracije prašičev.** **Na ta dan oziroma čim bližje temu dnevu morate izvesti popis skupin prašičev v obratu.**

Obrati na katerih se redijo prašiči ste prejeli obvestilo o novem sistemu za identifikacijo in registracijo prašičev. Hkrati ste **prejeli kodo za aktivacijo aplikacije Volos**, prek katere lahko sporočate informacije v CRPš, izdajate spremni dokument, vodite register prašičev v obratu (RPO) in pregledujete podatke. Na voljo sta spletna in mobilna aplikacija. Ob prvi uporabi aplikacije **vpišite informacije o obratu, določite ali gre za komercialni ali nekomercialni obrat, izvedite popis živali v obratu.** Največja **prednost uporabe aplikacije** je ta, da se **močno zmanjša obseg dela pri vodenju dokumentacije.**

**Če nimate dostopa do Volos-a informacije o obratu in popisu živali vpišite v obrazec, ki ga oddate pooblaščeni organizaciji.** Pooblaščene organizacije so veterinarske organizacije, ki opravljajo dejavnost identifikacije in registracije živali kot javno veterinarsko službo in zavodi KGZS, ki opravljajo identifikacijo in registracijo živali kot javno službo strokovnih nalog živinoreje.

**Popis živali morajo urediti tako komercialni kot nekomercialni obrati.**

Izjema za nekomercialne obrate

Za take obrate je sistem **poročanja poenostavljen** in sicer v CRPš **ni potrebno poročati informacij o poginu, zakolu doma, spremembi kategorije ter kraji ali izgubi živali.** Te informacije se vodi le v RPO. Če pa odhod živali vseeno priglasite v Volos ne potrebujete posebej voditi RPO.

Če želite uveljavljati izjemo za nekomercialni obrat morate imeti registrirano kmetijsko gospodarstvo in obrat, oddano vlogo za izjemo za nekomercialno rejo, ob vsakem prihodu živali priglasiti prihod, voditi RPO.

**Pogoji, ki jih morate izpolnjevati, da lahko uveljavljate izjemo:**

-ste **fizična oseba**,

-za rejo prašičev imate registrirna **le en obrat**,

-redite **do 5 prašičev letno** v obdobju **od 1.2 do 31.1. naslednjega leta**

-prašiče redite izključno **za lastno domačo porabo**

-redite le **eno kategorijo prašičev** – kmečka reja prašičev (prevedb med kategorijami ni),

-**ne izvajate razmnoževanja**,

-imate urejen prostor za rejo prašičev,

-prašiče pridobite **iz obratov v Sloveniji** (uvoz ali nakup iz druge države članice ni dovoljen),

-prašiče **premikate le v klavnico** za storitveni zakol **za lastno porabo** (premikanje v druge obrate za nekomercialne obrate ni dovoljeno!!!)

Identifikacija (označitev) prašičev

**Prašiči morajo biti identificirani (označeni) najkasneje na dan, ko zapustijo obrat oziroma do starosti 9 mesecev, če ostanejo v obratu.** Prašiče se identificira skupinsko s skupinsko identifikacijsko številko (SIŠ). Prašiči so lahko identificirani z okroglo plastično ušesno znamko vstavljeno v desni uhelj, s tetoviranjem SIŠ v desni uhelj ali na desno stran hrbta tik za plečem, z elektronsko ušesno znamko ali z injicirnim transponderjem.

**Če se sredstvo za identifikacijo pri prašiču izgubi ali postane nečitljivo, ga je potrebno v sedmih dneh nadomestiti z dvojnikom, na katerim je enaka SIŠ številka kot je bila originalna.** Dvojnik naročite prek aplikacije Volos ter ga po prejetju vstavite v desni uhelj. Dvojnik ušesne znamke je oranžne bare.

Izdaja spremnih listov za prašiče (SLP) ob premikih

**Pred premikom živali je potrebno poskrbeti za izdajo spremnega lista. Katerega lahko oddajatelji pripravite v elektronski ali papirni obliki.**

V primeru, da se boste posluževali **elektronskih spremnih listov** prodajalec **pred premikom v aplikacijo Volos vnese podatke** (datum, GMID prejemnika, podatke o živalih, podatke o prevzemniku) s tem je izdelan elektronski spremni list. **Kupec na mobilni telefon prejme SMS, ki velja kot elektronski spremni list.** Prejemnik podatke **preveri in potrdi**. Tako z enim klikom izpolnite obveznosti: priglasitev prihoda, vodenje RPO in hramba spremnega lista. Če prejemnik nima dostopa do Volos -a, priglasitev uredi preko pooblaščene organizacije.

**Papirni SLP** oddajatelj pred premikom izpolni **v dveh izvodih** (vse podatke + številka SLP, ki je sestavljena iz zadnjih 6 mest G-MID in zaporedne številke SLP). Pri čemer morate poskrbeti za **vodenje evidence izdanih papirnatih SLP**. Ob odhodu živali **eno kopijo SLP** oddajetelj preda **prejemniku** živali, drugo kopijo uporabi za vnos informacij v Volos. Informacije v Volos lahko vnesete sami (v 7 dneh po premiku) ali najkasneje v 4 dneh oddate obrazec pooblaščeni organizaciji, ki podatke vnese v Volos. Kadar je SLP izdan papirnato morata tako **oddajatelj kot prejemnik prašičev informacije iz SLP nemudoma vpisati v RPO.**

**Če je bil spremni list izdan in do premika živali ni prišlo mora oddajtelj poskrbeti za preklic SLP v CRPš.**

Odhod živali iz obrata – za komercialne obrate

1. Odhod v drug obrat reje (prodaja živali, premik živali med obrati znotraj KMG-MID, odhod na sejem, razstavo, pašnik/planino)

Pred nakladanjem je potrebno v Volos vpisati podatke o pošiljki – izdaja spremnega lista, priglasitev odhoda v CRPš in vpis odhoda v RPO. Če ima izvajalec dejavnosti dostop do Volos-a, mu informacij o odhodu ni potrebno vpisati v RPO.

1. Pogin, zakol doma, kraja/izguba

Pogin, zakol doma in krajo/izgubo morate priglasiti v CRPš najkasneje v sedmih dneh po dogodku.

1. Prevedba med kategorijami

Stalež živali in vsi dogodki se spremljajo po posameznih kategorijah in SIŠ. **Prevedbe morate v aplikacijo vpisovati najmanj enkrat mesečno za pretekli mesec.** Če izvajalec dejavnosti nima dostopa do aplikacije Volos, prevedbe med kategorijami vpisuje v obrazec, ki ga odda pooblaščeni organizaciji.

**Izvedejo se naslednje prevedbe:**

|  |  |
| --- | --- |
| Kategorija | Opomba |
| Sesni pujski v tekače do 30 kg | Sesnih pujskov se v CRPš ne vodi. Vodenje se prične po odstavitvi, takrat se v aplikacijo vpiše število odstavljenih pujskov v obratu. Kot SIŠ se vpiše SIŠ obrata. |
| Tekači v pitance od 30 do 110 kg | Ko tekači dosežejo maso 30 kg se izvede prevedba. Vpiše se datum prevedbe, število živali in SIŠ. |
| Tekači v pitance od 30 kg, pitanje na višjo težo | Vpiše se datum prevedbe, število živali in SIŠ. |
| Pitanci od 30 do 110 kg v plemenske mladice | Ob odbiri plemenskih mladic se v aplikacijo vpiše datum prevedbe (odbire), število živali v skupini in SIŠ. |
| Pitanci na višjo težo v plemenske mladice | Vpiše se datum prevedbe (odbire), število živali v skupini in SIŠ. |
| Pitanci od 30 do 110 kg v plemenske mladice | Vpiše se datum prevedbe (odbire), število živali v skupini in SIŠ. |
| Pitanci na višjo težo v plemenske svinje | Vpiše se datum prevedbe (odbire), število živali v skupini in SIŠ. |
| Pitanci od 30 do 110 kg v plemenske merjasce | Vpiše se datum prevedbe (odbire), število živali v skupini in SIŠ. |
| Pitanci na višjo težo v plemenske merjasce | Vpiše se datum prevedbe (odbire), število živali v skupini in SIŠ. |

Prihod živali v obrat – za komercialne obrate

Postopek prične oddajatelj z vpisom informacije v Volos pri tem se izda elektronski spremni list. Prejemnik na mobilni telefon prejme SMS - informacije o elektronskem spremnem listu. Informacije o pošiljki so hkrati tudi v Volos-u. Prejemnik podatke preveri in potrdi. Tako z enim klikom izpolnite obveznosti: priglasitev prihoda, vodenje RPO in hramba spremnega lista. Če prejemnik nima dostopa do Volos -a, priglasitev uredi preko pooblaščene organizacije.

Register prašičev na obratu – RPO

Obstoječi RPO (**roza knjiga**) mora izvajalec dejavnosti **hraniti** na obratu še najmanj **3 leta**. Če izvajalci dejavnosti **aktivno uporabljate Volos, RPO ne potrebujete voditi** (tako komercialni kot nekomercialni obrati). **Za namen ročnega vodenja RPO so na voljo obrazci in podrobnejša navodila.**

Barbara Kralj, mag. kmet.